Kuulemismenettelystä vastaavan neuvonantajan loppuraportti asiassa COMP/M.3056 - Celanese/Degussa/JV (European oxo Chemicals) (laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 artiklan mukaisesti (EYVL L 162, 19.6.2001, s. 21)) (ETA:n kannalta merkityksellinen teksti)



Virallinen lehti nro C 036 , 10/02/2004 s. 0006 - 0006



Kuulemismenettelystä vastaavan neuvonantajan loppuraportti asiassa COMP/M.3056 - Celanese/Degussa/JV (European oxo Chemicals) (laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 artiklan mukaisesti (EYVL L 162, 19.6.2001, s. 21)) (2004/C 36/06) (ETA:n kannalta merkityksellinen teksti) Päätösluonnoksesta voidaan esittää seuraavat huomautukset: Celanese Chemicals Europe GmbH ("Celanese"), joka on Celanese AG:n tytäryhtiö, ja Oxeno Olefinchemie GmbH ("Oxeno"), joka on Degussa AG:n ("Degussa") tytäryhtiö, ilmoittivat keskittymähankkeesta komissiolle 18. joulukuuta 2002 sulautuma-asetuksen mukaisesti. Sulautuma-asetuksen 6 artiklan 1 kohdan c alakohdan mukainen menettely aloitettiin 30. tammikuuta 2003. Osapuolet saivat tutustua tärkeimpiin asiakirjoihin, joihin komission vakavat epäilyt perustuivat. Tämä käytäntö on merkittävä osa avoimuuspolitiikkaa, jota komissio on parhaillaan ottamassa käyttöön. Väitetiedoksianto lähetettiin osapuolille 9. huhtikuuta 2003. Osapuolet saivat 10. huhtikuuta 2003 CD-ROM-levyn asiakirjoihin tutustumista varten. Osapuolet esittivät komission asettaman määräajan (25. huhtikuuta 2003) kuluessa yhteisen vastauksen väitetiedoksiantoon. Osapuolet eivät käyttäneet oikeuttaan muodolliseen kuulemiseen. Kun osapuolet olivat vastanneet väitetiedoksiantoon, niille toimitettiin toinen CD-ROM-levy, johon sisältyi uusia kopioita komission asiakirjoista. Uusien huomautusten esittämisen määräajaksi asetettiin 14. toukokuuta. Komission yksiköiden ja osapuolten välillä pidettiin 5. toukokuuta tilannetta kartoittava kokous, jossa osapuolille ilmoitettiin, että eräistä merkityksellisiä tuotemarkkinoita koskevista väitetiedoksiannon kohdista oli luovuttu, mutta muiden markkinoiden kohdalla katsottiin edelleen olevan kilpailuongelmia. Osapuolet toimittivat 6. toukokuuta, asetetun määräajan kuluessa, komissiolle sitoumuksia jäljellä olevien kilpailuongelmien poistamiseksi. Näille sitoumuksille tehtiin markkinatesti (CH). Asiasta vastaavat komission yksiköt saivat 14. toukokuuta osapuolilta kirjeen, jossa nämä väittivät, että niiden puolustautumisoikeuksia oli loukattu, erityisesti siksi, että ne saivat toisella CD-ROM-levyllä olleet tiedot käyttöönsä liian myöhään. Samana päivänä komission yksiköt kuitenkin ilmoittivat osapuolille aikovansa luopua lopuistakin väitetiedoksiannon väitteistä ja ehdottaa päätöstä hankkeen hyväksymisestä. Tästä lähtien ei ollut enää ajankohtaista käsitellä mitään kiistakysymyksiä, jotka koskivat osapuolten oikeutta tulla kuulluksi. Osapuolille annettiin mahdollisuus peruuttaa komissiolle tarjoamansa sitoumukset. Niille ilmoitettiin kuitenkin, että komissio ottaisi sitoumukset huomioon hankkeen hyväksymistä koskevan päätöksen yhteydessä, jos ne pidettäisiin voimassa. Osapuolet vahvistivat 22. toukokuuta päivätyllä kirjeellä, että ne ovat valmiita pitämään sitoumuksensa voimassa. Brysselissä 3. kesäkuuta 2003. Karen Williams